Поштовани,

Уредба о изменама и допунама Уредбе о начину и условима за отпочињање обављања комуналних делатности („Службeни гласникˮ, број 51/19), ступила је на снагу 27. јула 2019. године.

Уредба о изменама и допунама Уредбе о начину и условима за отпочињање обављања комуналних делатности уређује минималне кадровске и техничке услове за отпочињање обављања следећих комуналних делатности:

* **управљање пијацама,**
* **одржавање улица и путева,**
* **одржавање чистоће на површинама јавне намене и**
* **одржавање јавних зелених површина.**

**Напомињемо, да вршиоци комуналних делатности који су до ступања на снагу ове Уредбе обављали наведене комуналне делатности *немају обавезу да поднесу захтев* за утврђивање испуњености услова за отпочињање обављања комуналних делатности. Међутим, дужни су да, у законском року од три месеца од дана ступања на снагу Уредбе (27. јула 2019. године), *ускладе своје пословање са Уредбом* (27. октобар 2019. године).**

Наглашавамо, *Уредба о начину и условима за отпочињање обављања комуналних делатности („Службeни гласникˮ, бр. 13/18, 66/18 и 51/19)* утврђује минималну стручну и кадровску оспособљеност и минимални технички капацитет вршилаца комуналних делатности за отпочињање обављања комуналних делатности, ако то није уређено другим прописима, и то:

**од 22. фебруара 2018. године за:**

* градски и приградски превоз путника у делу који обухвата јавни линијски превоз путничким бродом, скелом и чамцем за привредне сврхе;
* управљање гробљима и сахрањивање;
* погребна делатност;
* обезбеђивање јавног осветљења;
* димничарске услуге и
* делатност зоохигијене.

**од 6. септембра 2018. године за:**

* управљање јавним паркиралиштима.

**од 27. јула 2019. године за:**

* управљање пијацама;
* одржавање улица и путева;
* одржавање чистоће на површинама јавне намене и
* одржавање јавних зелених површина.